Clemens episcopus servus servorum Dei. Ad perpetuam Rei memoriam. Sincere devotionis affectus quem dilecti filii decanus et capitulum Ecclesie Senonensis ad nos et Romanam gerunt Ecclesiam promeretur ut votis ipsorum, in illis presertim que oportuna fore conspicimus et ad honorem ipsius Ecclesie cedere valeant, favorabiliter annuamus. Ipsorum itaque decani et capituli supplicationibus inclinati, eis tenore presentium indulgemus, ut canonici eiusdem Ecclesie, necnon perpetue beneficiate in eadem Ecclesia et alie habitum chori dicte Ecclesie deferentes persone, curata vel alia, personalem residenciam de iure, consuetudine vel statuto requirencia beneficia ecclesiastica (F° 41), in civitate et diocesi ac provincia Senonensi, obtinentes, presentes et posteri, eciam si beneficia ipsa canonicatus et prebende, dignitates ac personatus officia existant, dummodo dignitates huiusmodi in cathedralibus post pontificales maiores, vel in collegiatis ecclesiis principales dignitates non fuerint, residendo in eadem Ecclesia Senonensi, fructus, redditus et proventus huiusmodi beneficiorum cum ea integritate percipere valeant, cotidianis distributionibus dumtaxat exceptis, cum qua illos perciperent si in ecclesiis sive locis in quibus beneficia ipsa consistunt et consistent personaliter residerent, et ad residendum interim in eisdem ecclesiis sive locis minime teneantur, neque ad id a quoquam inviti valeant coartari. Non obstantibus si dicti canonici et alie persone in prefatis ecclesiis primam non fecerint consuetam residenciam personalem, ac quibuscumque constitutionibus apostolicis, necnon statutis et consuetudinibus dictarum ecclesiarum contrariis, iuramento, confirmatione apostolica, vel quacumque firmitate alia roboratis, eciam si prefati canonici et persone de illis servandis et non impetrandis licteris apostolicis contra ea, et ipsis litteris non utendo eciam ab alio impetratis vel alias quoquo modo concessis, per se vel procuratores suos prestiterint hactenus vel imposterum eos prestare contigerit iuramentum, seu si locorum ordinariis a predicta sit Sede concessum vel imposterum concedi contingat quod canonicos, rectores et personas ecclesiarum suarum civitatum et diocesum, eciam in dignitatibus, personatibus vel officiis constitutos, per subtractionem proventuum suorum ecclesiasticorum aut alias, compellere valeant ad residendum personaliter in eisdem; aut si eisdem ordinariis et dilectis filiis capitulis earumdem ecclesiarum vel quibuscumque aliis, communiter vel divisim, ab eadem sit Sede indultum vel imposterum contigerit indulgeri quod canonicis, rectoribus et personis dictarum ecclesiarum, eciam in dignitatibus, personatibus vel officiis constitutis, non residentibus in eisdem, vel qui primam in eis residenciam huiusmodi non fecerint, fructus, redditus, et proventus canonicatuum et prebendarum, dignitatum, personatuum, officiorum, ecclesiarum et aliorum beneficiorum suorum ecclesiasticorum ministrare minime teneantur, et ad id compelli non possint per licteras (F° 41, v°) apostolicas non facientes plenam et expressam ac de verbo ad verbum de indulto huiusmodi mencionem, et quibuslibet aliis privillegiis, indulgenciis et licteris apostolicis, generalibus vel specialibus, quorumcumque tenorum existant, per que presentibus non expressa vel totaliter non inserta effectus earum impediri valeat quomodolibet vel differri, et de quibus quorumque totis tenoribus debeat in nostris litteris fieri mencio specialis, proviso quod beneficia huiusmodi debitis obsequiis non fraudentur et animarum cura in eis quibus illa imminet nullatenus negligatur, sed per bonos et sufficientes vicarios, quibus de beneficiorum ipsorum proventibus necessaria congrue ministrentur, exerceatur et deserviatur inibi laudabiliter in divinis. Nulli ergo omnino hominum liceat hanc paginam nostre concessionis infringere vel ei ausu temerario contraire. Si quis autem hoc attemptare presumpserit, indignationem Omnipotentis Dei et beatorum Petri et Pauli apostolorum eius se noverit incursurum. Datum Avinione, V Kalendas Junii, Pontificatus nostri anno duodecimo. Sic signatum: P. DE MUSSIACO.